
PROJEKTO VERTĖ, Eur           20470,32
PARAMOS SUMA, Eur              18423,29
PROJEKTO TERMINAI           2015 m. vasaris – 2015 m. birželis

Projekto tikslas – sudaryti sąlygas Milkuškų ir aplinkinių kaimų gyventojų aktyviam laisvalaikiui bei sportui įrengiant jaunimo ir vaikų žaidimo aikštelę.
Vietos projekto uždaviniai - įrengti 464 kv.m smėlio-žvyro mišinio dangos krepšinio aikštelę ir ją asfaltuoti, įrengti vejos bordiurus, krepšinio stovus (2); įrengti 162 kv.m smėlio pagrindą tinklinio aikštelei; atnaujinti 4010 kv. m  vejos futbolo aikštelei; apsodinti aikštelės kraštinę - ribą tarp aikštelės ir ūkininko sodybos - daugiamečiais augalais.
Milkuškų kaime yra nemažai jaunimo ir vaikų – 77 vaikai iki 16 metų, dauguma noriai sportuoja, o sportuoti nėra kur. Jau seniai brendo mintis įrengti sporto aikštelę. Tarp gyventojų bendruomenė buvo išplatinusi anketą, kurioje buvo klausiama ar reikalinga sporto aikštelė kaime ir kokia ji turėtų būti. Buvo išplatintos 52 anketos: 49 pritarė tam, kad aikštelė labai reikalinga, joje turi būti vietos žaisti krepšinį, tinklinį ir futbolą, tik 3 buvo prieš.  
Kaime yra žemės sklypas, kurį nuo seno vadino „Milkuškų stadionu“, tačiau ji nepritaikyta sportuoti, žemė nelygi, duobėta. Bendruomenės atstovai ne kartą kreipėsi į atitinkamas institucijas dėl šio žemės sklypo nuosavybės, deja, teigiamo atsakymo vis neteko sužinoti. Ir tik pernai pagaliau paaiškėjo, kad šis sklypas iš tiesų priskirtas neprivatizuotinai žemei, jame galima įrengti jaunimo svajonių sporto aikštelę.
Pasitarus su panašių projektų vykdytojais, su bendruomenės aktyvu, nuspręsta, kad šiame žemės sklype visai realu ir būtina įrengti krepšinio, tinklinio ir futbolo aikšteles.
Įgyvendinamas projektas turės tiesioginę teigiamą įtaką regioninei plėtrai ir prisidės prie plačios socialinės, ekonominės ir ypač teritorinės sanglaudos plėtros regione – planuojama, čia bus rengiamos varžybos ir tarp rajono kaimo bendruomenių komandų. Akivaizdu, kad daugiau vietos gyventojų, ypač jaunimo įsijungs į Milkuškų kaimo bendruomenės veiklą, į jos organizuojamus kultūrinius, socialinius ir švietėjiškus renginius.
Įgyvendinus vietos projektą, bus išspręsta daug problemų: Milkuškų ir aplinkinių kaimų gyventojai, ypač vaikai ir jaunimas, turės galimybę daugiau bendrauti, leisti laisvalaikį turiningai, aktyviai sportuojant. Įgyvendinus projektą, bus sukurta patraukli aplinka, kuri skatins kaimo žmonių pasididžiavimą savo kraštu, tikėtina, kad sudarius sąlygas turiningam bendruomenės narių laisvalaikio leidimui, atsiras galimybės pritraukti jaunimą gyventi ir kurti gimtajame kaime, aktyviau dalyvauti visuomenės gyvenime, skatins jaunimo saviraišką, kūrybiškumą, tarpusavio bendravimą.
